Diari Oficial de la Generalitat Valenciana


Sumari del DOGV 5588, del 30-08-2007 (2007/10469)

ACORD de 31 de juliol de 2007, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5588

Data del DOGV
:   30-08-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/10650


Data del document
:   31-07-2007

Organisme emissor
:   Conselleria d'Agricultura, Pesca i Alimentació

Tipus de document
:   Acord

Descriptors 

:   * FEOGA
    * ajuda a l'agricultura
    * delegació de poders
    * FEOGA Garantia

ACORD de 31 de juliol de 2007, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació. [2007/10925]  
València, 31 de juliol de 2007  
Reunits  
Davant de Maritina Hernández Miñana, presidenta de l'Agència Valenciana de Foment i Garantia Agrària.  
D'una banda, Vicente Riera Balbastre, secretari autonòmic d'Agricultura, Pesca i Alimentació, càrrec per al qual va ser nomenat per Decret 93/2007, de 6 de juliol, del Consell (DOCV núm. 551, de 09.07.2007), en la seua condició de director de l'Organisme Pagador, segons l'article 3.2 del Decret 124/2006, de 8 de setembre, del Consell, pel qual designa com a organisme pagador dels gastos corresponents a la política agrícola comuna a la Comunitat Valenciana i s'establix la seua organització i funcionament (DOGV núm. 5344, de 12.09.2006), i l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia, en la redacció feta en la disposició final del Decret 121/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Agricultura, Pesca i Alimentació (DOCV núm. 5566, de 30 de juliol).  
D'altra banda,  
María Isabel Samper Ramos, directora general de Producció Agrària.  
José Ferrando Orta, director general d'Empreses Agroalimentàries i Desenvolupament del Medi Rural,   
Tots ells actuen d'acord amb les atribucions que els conferix el Decret 121/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la conselleria d'Agricultura, Pesca i Alimentació.  
Es reconeixen la competència suficient per a atorgar el present acord, i a este efecte,  
Exposen  
Primer. Que el Reglament (CE) 885/2006, de 21 de juny, de la Comissió, i el Reglament (CE) 1290/2005, de 17 de maig, del Consell, relatius a l'autorització d'organismes pagadors i altres òrgans administratius i a la liquidació de comptes del FEAGA i del FEADER i, al finançament de la política agrícola comuna, respectivament, preveu n una sèrie de requisits que han de complir els organismes pagadors en allò que concernix a la liquidació de comptes.  
Concretament, l'annex I del Reglament (CE) 885/2006, establix els criteris d'autorització referits a «1. entorn interior, 2. activitats de control, 3. informació i comunicació, 4. seguiment», que han de complir els organismes pagadors perquè puguen actuar com a tals.  
Segons l'apartat c, «Delegació», dins del punt 1, «Entorn interior», de l'annex esmentat, es preveu que, en virtut de l'article 6, apartat 1, del Reglament (CE) 1290/2005, l'Organisme Pagador puga delegar qualsevol de les funcions principals excepte la relativa a l'execució del pagament.  
Segon. Que de conformitat amb el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Agricultura, Pesca i Alimentació, s'establixen com a òrgans administratius, entre altres, els següents:  
- Direcció General de Producció Agrària.  
- Direcció General d'Empreses Agroalimentàries i Desenvolupament del Medi Rural.  
Tercer. Que el Decret 124/2006, de 8 de setembre, del Consell, pel qual designa com a organisme pagador dels gastos corresponents a la política agrícola comuna a la Comunitat Valenciana i s'establix la seua organització i funcionament (DOGV núm. 5344, de 12.09.2006), es designa en l'article 3, l'Agència Valenciana de Foment i Garantia Agrària com a organisme pagador de les ajudes del Fons Europeu de Garantia Agrària (FEAGA).  
Que, de conformitat amb el que es preveu en l'article 6 del Decret 124/2006, de 8 de setembre, del Consell (DOGV núm. 5344, de 12.09.2006), les funcions d'autorització dels pagaments en l'Organisme Pagador i la declaració de fiabilitat corresponen al director de l'Agència Valenciana de Foment i Garantia Agrària, i es podrà delegar l'exercici d'esta competència en els termes establits en l'article 6, apartat 1, del Reglament (CE) 1290/2005.  
Quart. Les línies que amb este acord es delega la funció d'autorització de pagament són les finançades pel Fons Europeu de Garantia Agrària (FEAGA).  
Quint. Tenint en compte tot el que s'ha exposat adés, les parts subscriuen el present acord ajustant-se a les següents:  
CLÀUSULES  
Primera. L'Agència Valenciana de Foment i Garantia Agrària, en la seua condició d'organisme pagador, i en la forma i les condicions que s'establixen, delega en els òrgans que s'indiquen a continuació, i per a les línies d'ajuda que s'assenyalen, així com per a aquelles línies que dins de l'àmbit de les seues competències es puguen aprovar finançades a càrrec del Fons de Garantia Agrària, les funcions d'autorització de pagaments així com la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en la millora de la competitivitat de les explotacions agràries i ramaderes i les matèries relatives a les rendes i mercats agraris, en concret, les vinculades al Fons Europeu Agrícola de Garantia (FEAGA).  
- Cereals restitució  
- Ajudes alimentàries  
- Altres intervencions oli d'oliva   
- Fruites i verdures  
- Retirada  
- Comercialització de cítrics  
- Distribució gratuïta  
- Vi i destil·lació  
- Llet i productes derivats  
- Ajudes directes  
- Cultius herbacis  
- Producció d'arròs  
- Producció d'oli d'oliva  
- Fruites de corfa  
- Primes boví  
- Oví/Caprí  
- Primes per sacrifici  
- Primes per extensió  
- Reestructuració i reconversió de vinya  
- Ajudes apicultura  
- Influença aviària  
II. Direcció general amb competències en indústries agroalimentàries i de foment de fórmules associatives agràries.  
- Fruites i verdures  
- Fons operatius OOPP  
- APA reconegudes   
Segona. Els òrgans esmentats en la clàusula anterior, en la seua condició d'òrgans delegats han de disposar d'estructura organitzativa, mitjans personals i materials, procediments escrits amb les funcions i responsabilitats dels seus efectius, adequada i suficient per a atendre a les funcions delegades.  
Els òrgans delegats han de documentar i emetre informe d'estos requisits per al director de l'Organisme Pagador, i indicar que es disposa d'estos.  
Tercera. Els òrgans delegats, dins del termini establit per al pagament de cada una de les línies d'ajuda i, en tot cas, amb antelació suficient a la data establida, hauran de remetre a l'Organisme Pagador informe dels controls efectuats segons la normativa aplicable, necessaris i previs al pagament.  
L'informe s'haurà d'enviar al director de l'organisme pagador acompanyat de la certificació expedida pel responsable de la unitat que ha dut a terme els controls i comprendrà la relació detallada dels expedients autoritzats al pagament, el llistat dels controls efectuats i les verificacions realitzades sobre cada una de les sol·licituds o expedients d'ajuda, amb indicació de les proves de supervisió efectuades per un funcionari diferent d'aquell que ha efectuat el control.  
L'emplenament de l'informe s'haurà de realitzar tenint en compte les condicions següents:  
- Serà firmat pel cap de servici i portarà la conformitat del director general o responsable de l'òrgan delegat.  
- S'informarà de totes les mesures preses en relació amb les discrepàncies i irregularitats proposades.  
- S'indicarà que s'han complit les obligacions establides per la normativa sectorial reguladora de l'ajuda, esmentant els reglaments i, així mateix, els criteris d'autorització que establix el Reglament (CE) 885/2006.  
- S'informarà de la normativa o procediments escrits (manuals de procediment) que té establits l'òrgan delegat pel qual es definixen les responsabilitats i obligacions de gestió, control i autorització de les ajudes.  
- S'informarà dels controls administratius i de camp, i es descriurà la manera en què s'han dut a terme.  
- Així mateix s'indicarà que en els controls efectuats han sigut supervisats per tècnics d'igual o superior rang jeràrquic i, en particular, que els documents de control tenen la conformitat del superior jeràrquic del tècnic que ha efectuat el treball.  
- S'informarà dels mètodes de mostratge utilitzats.  
- S'informarà, si escau, de les garanties constituïdes a favor de l'organisme pagador.  
- S'informarà del fet que tota la documentació generada per a autoritzar el pagament és accessible i es troba identificada, i s'esmentarà la ubicació en l'òrgan delegat.  
Quarta. L'òrgan delegat ha d'emetre i unir a l'informe esmentat en la clàusula tercera, la certificació d'admissibilitat en què es farà constar que les sol·licituds de les quals s'ha emés informe reunixen totes les condicions per a ordenar el seu pagament.  
La certificació d'admissibilitat haurà d'indicar, així mateix, si procedix, els criteris de risc utilitzats en la selecció d'expedients sotmesos a control, l'abast i les limitacions observades en l'execució dels controls.  
Quinta. L'òrgan delegat, ha de remetre al director de l'Organisme Pagador l'autorització del pagament amb la documentació i en la forma següent:  
- Certificació d'admissibilitat del titular de l'òrgan delegat.  
- Informe del centre gestor responsable de la línia en els termes exposats en la clàusula tercera.  
- Instrucció de pagament degudament emplenada per a ser firmada pel servici corresponent.  
- Fitxer informàtic o suport electrònic amb totes les dades de les sol·licituds autoritzades al pagament.  
- Informació mensual en suport electrònic, amb les dades relatives als requeriments de pagament exigits per la Comissió, amb els pagaments que cal realitzar en este període.  
- Relació de propostes d'obertura de procediments de cada un dels pagaments que no procedisca realitzar o siguen pagaments indeguts.  
Sexta. L'òrgan delegat conservarà i custodiarà tota la documentació relativa a les sol·licituds d'ajuda i als controls efectuats, ja siga en paper o en format electrònic, degudament registrada i localitzada, segons els procediments establits per l'organisme pagador.  
Sèptima. S'autoritza l'accés als documents relatius a les sol·licituds, els expedients i els controls efectuats a les persones i als òrgans que tinguen dret a inspeccionar-los i, en particular, als següents:  
- Servicis responsables de tramitar el pagament de les sol·licituds.  
- Servici d'Auditoria Interna.  
- Funcionaris de la Unió Europea.  
Octava. S'autoritza l'Organisme Pagador perquè, a través del seu Servici d'Auditoria Interna, verifique que l'òrgan delegat complix amb les obligacions i requisits exigits per a la formalització de la delegació acordada, de conformitat amb allò que s'establix en l'epígraf VI, de l'apartat c, «Delegació», del criteri d'autorització 1, «Entorn interior», del Reglament (CE) 885/2006, de la Comissió.  
Novena. Correspon a l'òrgan delegat realitzar la proposta d'inici d'expedient de recuperació de pagaments indeguts així com el seguiment del procediment fins a la seua total recuperació o finalització, i facilitarà la informació que a este efecte li requerisca l'organisme pagador.  
Desena. Correspon a l'Organisme Pagador la iniciació del procediment de recuperació de pagaments indeguts sobre la base de la proposta presentada per l'òrgan delegat, i també la inclusió en el registre de deutors i la seua posterior declaració al FEAGA quan es recupere.  
Igualment li correspon la seua comunicació a l'Oficina Europea de Lluita contra el Frau (OLAF), en els supòsits que procedisca, de conformitat amb allò que es preveu en el reglament relatiu a la comunicació i seguiment d'irregularitats.  
Onzena. En tot allò no previst en este acord s'aplicaran reglaments comunitaris propis de la matèria de què es tracte, en concordança amb el Reglament (CE) 885/2006, de la Comissió, i la normativa que regule les ajudes cofinançades.  
Dotzena. El present acord tindrà efectes a partir del 31 de juliol de 2007, i deixarà sense efecte l'Acord de 16 d'octubre de 2006, pel qual es deleguen les funcions d'autorització del pagament de fons FEAGA entre l'Organisme Pagador i les diferents unitats administratives de la conselleria d'Agricultura, Pesca i Alimentació.  
I, en prova de conformitat i per a la deguda constància de tot allò que s'ha convingut, es firma este acord en tres exemplars en el lloc i la data indicats al principi.  
La consellera d'Agricultura, Pesca i Alimentació  
Maritina Hernández Miñana  
El director de l'organisme pagador  
Vicente Riera Balbastre  
La directora general de Producció Agrària  
María Isabel Samper Ramos  
El director general d'Empreses Agroalimentàries i Desenvolupament del Medi Rural  
José Ferrando Orta